Comisia Centrală a Arbitrilor (CCA) a anunțat brigăzile pentru CFR Cluj – Farul și Universitatea Craiova – Sepsi. Ambele meciuri au loc sâmbătă, 18 mai, ora 21:00, în etapa cu numărul 10 (ultima) din play-off-ul SuperLigii.
CFR Cluj o înfruntă pe Farul Constanța în Gruia. Revenit pe banca „feroviarilor”, Dan Petrescu a reușit să o aducă pe CFR Cluj în postura de favorită pentru clasarea pe locul 2 la finalul sezonului, care duce în turul 2 preliminar al UEFA Conference League.
Duelul dintre CFR Cluj și Farul Constanța va fi arbitrat de Radu Petrescu. „Centralul” bucureștean va fi ajutat de la linii de către asistenții Mircea Grigoriu și Radu Ghinguleac, în timp ce în camera VAR au fost delegați Istvan Kovacs și asistentul Florin Andrei.
CFR Cluj ocupă locul 2 în clasament, înainte de ultima etapă, cu 43 de puncte. De cealaltă parte, Farul se află pe poziția a 4-a, cu 36 de puncte. „Marinarii” ar putea evolua pentru cupele europene, în cazul în care, Corvinul nu primește licență din partea UEFA. FANATIK a dezvăluit în exclusivitate că anunțul oficial cu acordarea licenței reprezintă doar o chestiune de timp.
Singura contracandidată a CFR-ului la locul 2, care duce direct în cupele europene, este Universitatea Craiova. Oltenii ocupă locul 3, cu 41 de puncte, și au nevoie de victorie cu Sepsi, dar și de o înfrângere a CFR-ului cu Farul pentru a ocupa locul secund la finalul sezonului.
Meciul de pe „Ion Oblemenco” are loc sâmbătă, 18 mai, ora 21:00. Duelul va fi arbitrat de la centru de către Cătălin Popa. Arbitrul din Pitești va fi ajutat de la margine de către asistenții George Neacșu și Marius Badea.
În camera VAR vor fi la post Sorin Costreie și asistentul Andrei Moroiță, în timp ce arbitrul de rezervă este Ionuț Coza. Sepsi ocupă locul 5 în play-off, cu 34 de puncte. „Lanterna roșie” este Rapid, cu 29 de puncte. Giuleștenii au derby de palmares în ultima etapă cu FCSB, campioana României.
Corvinul Hunedoara, câștigătoarea Cupei României, va evolua în primul tur preliminar al UEFA Europa League. De cealaltă parte, FCSB, campioana României, va lua startul în primul tur preliminar al UEFA Champions League.
Ocupanta locului 2 în play-off, CFR Cluj sau Universitatea Craiova, va accede în al doilea tur preliminar al UEFA Conference League. Nu în ultimul rând, locul 3 din play-off va da barajul final pentru calificarea în turul 2 preliminar al UEFA Conference League cu învingătoarea din meciul Oțelul – U Cluj, barajul din play-out pentru cupele europene.